**Ministru kabineta noteikumu projekta “Ārpus formālās izglītības apgūto vai profesionālajā pieredzē iegūto zināšanu, prasmju un kompetenču un iepriekšējā izglītībā sasniegtu studiju rezultātu atzīšanas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Ārpus formālās izglītības apgūto vai profesionālajā pieredzē iegūto zināšanu, prasmju un kompetenču un iepriekšējā izglītībā sasniegtu studiju rezultātu atzīšanas noteikumi” (turpmāk – projekts) mērķis ir noteikt ārpus formālās izglītības apgūto vai profesionālajā pieredzē iegūto zināšanu, prasmju un kompetenču atzīšanas kārtību un kritērijus. Projektam jāstājas spēkā ne vēlāk kā 2018.gada 30.jūnijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts saskaņā ar Augstskolu likuma:  - 59.2panta piekto daļu, kas nosaka, ka iepriekšējā izglītībā sasniegtu studiju rezultātu atzīšanas kārtību un kritērijus nosaka Ministru kabinets;  - 59.3panta otro daļu, kas nosaka, ka ārpus formālās izglītības apgūto vai profesionālajā pieredzē iegūto zināšanu, prasmju un kompetenču atzīšanas kārtību un kritērijus nosaka Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstskolu likuma 59.2panta piektā daļa (redakcijā, kas bija spēkā līdz 2017.gada 31.decembrim) noteica, ka iepriekšējā izglītībā vai profesionālajā pieredzē sasniegtu studiju rezultātu atzīšanas kārtību un kritērijus nosaka Ministru kabinets. Uz minētā pamata tika izdoti Ministru kabineta 2012.gada 10.janvāra noteikumi Nr.36 “Iepriekšējā izglītībā vai profesionālajā pieredzē sasniegtu studiju rezultātu atzīšanas noteikumi” (turpmāk – atzīšanas noteikumi). Saskaņā ar 2017.gada 16.novembra likumu “Grozījumi Augstskolu likumā”, kas stājās spēkā 2018.gada 1.janvāri, Augstskolu likuma 59.2panta piektā daļa nosaka, ka iepriekšējā izglītībā sasniegtu studiju rezultātu atzīšanas kārtību un kritērijus nosaka Ministru kabinets, proti, augstskolā vai koledžā apgūtu studiju moduļu vai studiju kursu, ko persona augstskolā vai koledžā apguvusi kā klausītājs, atzīšanas kārtību un kritērijus, un 59.3panta otrā daļa nosaka, ka ārpus formālās izglītības apgūto vai profesionālajā pieredzē iegūto zināšanu, prasmju un kompetenču atzīšanas kārtību un kritērijus nosaka Ministru kabinets. Saskaņā ar Augstskolu likuma pārejas noteikumu 43.punktu Ministru kabinetam līdz 2018.gada 30.jūnijam jāizdod iepriekš minētie Ministru kabineta noteikumi. Ņemot vērā minēto, ir izstrādāts projekts, kas ietver gan Augstskolu likuma 59.2pantā, gan 59.3pantā noteiktās kārtības izstrādi.  Augstskolu likuma 59.2panta piektā daļa redakcijā, kas bija spēkā līdz 2017.gada 31.decembrim, paredzēja tās iepriekš iegūtās izglītības atzīšanu, kas nebija iegūta formālās izglītības ceļā, jo formālā izglītība tiek atzīta saskaņā ar Augstskolu likuma 47.pantā un Ministru kabineta 2004.gada 16.novembra noteikumos Nr.932 “Studiju uzsākšanas kārtība vēlākos studiju posmos” noteikto.  Augstskolā vai koledžā apgūta studiju moduļa vai studiju kursa, ko persona augstskolā vai koledžā apguvusi kā klausītājs, ietvaros persona sasniedz attiecīgajā studiju kursā vai studiju modulī noteiktos studiju rezultātus, līdz ar to projektā attiecībā uz šādu atzīšanu ir noteikta nedaudz atšķirīga kārtība un citi kritēriji.  Projekta 2.punkts paredz, ka lēmumu par ārpus formālās izglītības apgūto vai profesionālajā pieredzē iegūto zināšanu, prasmju un kompetenču, kā arī par iepriekšējā izglītībā sasniegtu studiju rezultātu atzīšanu, tāpat kā to nosaka atzīšanas noteikumi, pieņem komisija. Augstskolu likuma 59.2panta piektajā daļā nav noteikts, kas pieņem lēmumu par iepriekšējā izglītībā sasniegtu studiju rezultātu atzīšanu, vienlaikus no ceturtās daļas izriet, ka atzīšanu veic augstskola vai koledža. Augstskolu likuma 59.3pants nosaka, ka lēmumu par ārpus formālās izglītības apgūto vai profesionālajā pieredzē iegūto zināšanu, prasmju un kompetenču atzīšanu pieņem augstskola vai koledža. Projekta 2.punkts paredz noteikt, kura institūcija augstskolā vai koledžā ir tā, kas pieņem lēmumu par atzīšanu, tādējādi padarot procesu skaidrāku. Paredzot, ka lēmuma pieņēmējs ir komisija, tiek nodrošināta arī lēmuma objektivitāte, jo lēmuma pieņēmējs nebūs viena persona. Tāpat projekta 3.punkts paredz, ka vismaz viena komisija izveidojama katrā Latvijas izglītības klasifikācijā noteiktajā izglītības tematiskajā jomā, ja augstskola vai koledža īsteno konkrētajai Latvijas izglītības klasifikācijai atbilstošas studiju programmas. Projekts neaizliedz augstskolai vai koledžai nepieciešamības gadījumā izveidot vairākas komisijas vienā Latvijas izglītības klasifikācijas noteiktajā izglītības tematiskajā jomā. Šāda nepieciešamība var rasties tajā gadījumā, ja Latvijas izglītības klasifikācijā noteiktā izglītības tematiskā joma ir plaša un augstskola vai koledža īsteno vienā izglītības tematiskajā jomā ietilpstošas samērā atšķirīgas studiju programmas. Piemēram, izglītības tematiskā joma “Humanitārās zinātnes”, kurai atbilst studiju programmas reliģijā un teoloģijā, valodu studijās, literatūrā un lingvistikā, vēsturē un filozofijā. Līdz ar to ja ir tāda nepieciešamība, augstskola un koledža var izveidot vairākas komisijas vienā izglītības tematiskajā jomā. Projekta 3.punkts arī paredz, ka vienu komisiju var izveidot vairākās izglītības tematiskajās jomās. Tas var būt nepieciešams, ja augstskola vai koledža īsteno nelielu skaitu studiju programmu un uzskata, ka ir nelietderīgi izveidot komisiju katrā izglītības tematiskajā jomā. Tiek paredzēts, ka komisijas izveidojamas atbilstoši Latvijas izglītības klasifikācijai, jo katrai studiju programmai tiek piešķirts studiju programmas kods atbilstoši Latvijas izglītības klasifikācijai. Latvijas izglītības klasifikācijā noteiktās izglītības tematiskās jomas apvieno līdzīga satura studiju programmas, līdz ar to viena komisija šādā jomā var būt kompetenta izvērtēt personas apgūtās un iegūtās zināšanas, prasmes un kompetences, kā arī iepriekšējā izglītībā sasniegtus studiju rezultātus. Vienlaikus tiek noteikts, ka komisijas sastāvu apstiprina augstskolas rektors vai koledžas direktors, kam pēc tam arī var apstrīdēt komisijas pieņemto lēmumu.  Projekta 4.punkts paredz, ka komisijas tiesības un pienākumus, kā arī tās veidošanas nosacījumus ietver augstskolas senāta vai koledžas padomes apstiprinātā nolikumā. Augstskolu likuma 15.panta pirmā daļa nosaka, ka senāts ir augstskolas personāla koleģiāla vadības institūcija un lēmējinstitūcija, kas apstiprina kārtību un noteikumus, kuri regulē visas augstskolas darbības sfēras. Savukārt koledžas padome ir koledžas personāla koleģiāla institūcija, kas pieņem dažādus iekšējos noteikumus un kārtības. Līdz ar to projektā ir paredzēts, ka augstskolas senāts un koledžas padome ir tā, kas nosaka komisijas tiesības, pienākumus un izveidošanas nosacījumus, jo ņemot vērā augstskolu un koledžu dažādību un īstenoto studiju programmu skaitu, nav iespējams noteikt vienotus nosacījumus visām augstskolām un koledžām komisijas izveidei.  Projekta 5., 6.un 8.punkts paredz iesnieguma par apgūto un iegūto zināšanu, prasmju un kompetenču atzīšanu iesniegšanas kārtību, nosakot, kas jānorāda iesniegumā, kādi dokumenti tam jāpievieno un kādā formā tas jāiesniedz. Lai komisija varētu vispusīgi izvērtēt personas apgūtās un iegūtās zināšanas, prasmes un kompetences, ir nepieciešams, ka iesniegumā tiek norādīta pilnīga informācija par apgūto un iegūto. Būs gadījumi, kuros ārpus formālās izglītības apgūtās zināšanas, prasmes un kompetences apliecinās kāds dokuments, bet arī tajā var nebūt pilnīga informācija par to, ko persona ir apguvusi, kā arī iesniegumā jānorāda, kāds ir atzīšanas mērķis, proti, kurā studiju programmas studiju kursā apgūtais būtu atzīstams. Līdzīgi ir ar profesionālajā pieredzē iegūtajām zināšanām, prasmēm un kompetencēm, jo šādā ceļā iegūto neapliecinās dokuments. Darba līgums vai amata apraksts var nesniegt pilnīgu informāciju par to, ko persona ir ieguvusi profesionālajā pieredzē. Līdz ar to šajos gadījumos saskaņā ar projekta 5.punktā noteikto ir jāsniedz informācija, kas būs nepieciešama lēmuma pieņemšanai.  Projekta 7.un 8.punkts paredz iesnieguma par iepriekšējā izglītībā sasniegtu studiju rezultātu atzīšanu iesniegšanas kārtību, nosakot, kas jānorāda iesniegumā, kādi dokumenti tam jāpievieno un kādā formā tas jāiesniedz. Ņemot vērā to, ka Augstskolu likuma 59.2panta trešajā daļā noteikts, kāda informācija norādāma apliecībā par augstskolā vai koledžā apgūtu studiju moduli vai studiju kursu, ko persona augstskolā vai koledžā apguvusi kā klausītājs, netiek prasīts iesniegumā norādīt visu projekta 5.punktā ietverto informāciju.  Projekta 9.punkts paredz gadījumus, kuros komisijai obligāti ir jānosaka pārbaudījumi, savukārt projekta 10.punkts paredz komisijai tiesības nepieciešamības gadījumā noteikt pārbaudījumus. Lai nerastos savstarpējas pretrunas, projekta 10.punktā noteikts, ka komisijai ir tiesības nepieciešamības gadījumā noteikt pārbaudījumus, izņemot 9.punktā noteiktos gadījumus, kad pārbaudījumu kārtošana ir obligāta. Pārbaudījuma kārtošana ir obligāta tajos gadījumos, kad apgūtās un iegūtās zināšanas, prasmes un kompetences neapliecinās kāds dokuments, proti, kad nebūs tikušas pārbaudītas personas zināšanas, prasmes un kompetences, savukārt pārējos gadījumos komisija var noteikt pārbaudījumus, ja komisijai nav pārliecības par to, ka apgūtās zināšanas, prasmes un kompetences ir atbilstošas augstākās izglītības pakāpei vai atbilstošas studiju programmas studiju kursa ietvaros sasniedzamajiem studiju rezultātiem.  Saskaņā ar Administratīvā procesa likuma 59.pantā noteikto komisijai ir pienākums iegūt informāciju, kas tai nepieciešama, lai pieņemtu lēmumu, līdz ar to projektā nav ietverts atzīšanas noteikumu 10.punkts un 13.punkts, vienlaikus projekta 11.punktā noteikts, ka komisija informāciju, kas nepieciešama lēmuma pieņemšanai, iegūst Administratīvā procesa likumā noteiktajā kārtībā, lai komisijai ievērojamā procedūra tiktu skaidri noteikta projektā.  Projekta 12.punkts nosaka prasības, lai apgūtās un iegūtās zināšanas, prasmes un kompetences tiktu atzītas. Projekta 12.1., 12.2., 12.3.un 12.4.apakšpunktos noteiktās prasības attiecināmas gan uz ārpus formālās izglītības apgūto, gan uz profesionālajā pieredzē iegūto zināšanu, prasmju un kompetenču atzīšanu, jo tās ir kopīgas prasības abos veidos iegūto zināšanu, prasmju un kompetenču atzīšanai. Lai apgūtās vai iegūtās zināšanas, prasmes un kompetences varētu atzīt, ir jābūt iegūtai skaidrai informācijai par to, kas ir apgūts vai iegūts, līdz ar to projekta 12.1.apakšpunkts nosaka to kā vienu no kritērijiem atzīšanai. Komisijai ir jāiegūst tāda informācija, kas ļauj pieņemt objektīvu lēmumu par atzīšanu vai atteikumu atzīt. Saskaņā ar Augstskolu likuma 1.panta 8.punktu kredītpunkts ir studiju uzskaites vienība, kas atbilst studējošā 40 akadēmisko stundu darba apjomam (vienai studiju nedēļai), savukārt 11.1punkts nosaka, ka studiju kurss ir noteiktā līmenī un apjomā organizēts studiju programmai atbilstošu zināšanu, prasmju un kompetences sistēmas izklāsts, kam ir definēti studiju rezultāti, par kuru sasniegšanu tiek piešķirti kredītpunkti. Studiju procesa ietvaros studējošo apgūtās zināšanas, prasmes un kompetences tiek noteiktas sasniedzamajos studiju rezultātos, par ko tiek piešķirti kredītpunkti. Līdz ar to atzīstot zināšanas, prasmes un kompetences tās tiek atzītas par atbilstošām kāda studiju kursa sasniedzamajiem studiju rezultātiem, kā rezultātā ir jāpiešķir kredītpunkti, tādējādi atzīstot, ka personai studiju kurss vairs nav jāapgūst. Līdz ar to projekta 12.2.apakšpunkts paredz, ka jābūt piešķirtam vismaz vienam kredītpunktam, kas ir atzīto zināšanu, prasmju un kompetenču mērvienība. Ja persona vēlas, lai tās zināšanas, prasmes un kompetences tiktu atzītas par atbilstošām studiju kursam, kas tiek īstenots noteiktā studiju programmā, tad personai, lai pēc atzīšanas tā varētu uzsākt studijas vēlākos studiju posmos konkrētajā studiju programmā, ir jābūt atbilstošai iepriekš iegūtai formālajai izglītībai, jo nākamo izglītības līmeni nav iespējams iegūt, ja nav apgūts iepriekšējais. Šo prasību attiecīgi nosaka projekta 12.3.apakšpunkts. Gadījumos, kad persona atzīšanas nolūkā kārto nepieciešamos pārbaudījumus, tai pārbaudījums jānokārto noteiktā līmenī, tādējādi apliecinot, ka personas apgūtās un iegūtās zināšanas, prasmes un kompetences tiešām ir apgūtas un par to var tikt piešķirts vērtējums. Līdz ar to šādu prasību nosaka projekta 12.4.apakšpunkts.  Projekta 12.5.apakšpunkts nosaka prasības, kuras ievērojamas, lai varētu atzīt profesionālajā pieredzē iegūtās zināšanas, prasmes un kompetences. Projekta 12.5.1.apakšpunktā vairs netiek ietverts atzīšanas noteikumu 14.5.1.apakšpunktā noteiktais, ka par praksi var atzīt tikai tās iegūtās zināšanas, prasmes un kompetences, kuras iegūtas tajā profesionālās darbības jomā, kura atbilst studiju programmas izglītības tematiskajai jomai. Ņemot vērā to, ka praksei studiju programmas ietvaros ir jānotiek atbilstoši studiju programmas nozarei, tad arī atzīt nebūs iespējams tādu profesionālo pieredzi, kas neatbildīs studiju programmas prasībām. Līdz ar to atzīšanas noteikumu 14.5.1.apakšpunktā esošā piebilde ir lieka un tā nav iekļauta projekta 12.5.1.apakšpunktā.  Projekta 12.5.2.apakšpunkts paredz, ka profesionālajā pieredzē iegūtās zināšanas, prasmes un kompetences var atzīt tikai tajos studiju kursos un studiju moduļos, kurus apgūstot iegūst praktiskas zināšanas.  Projekta 12.5.apakšpunkts paredz, ka profesionālajā pieredzē iegūtās zināšanas, prasmes un kompetences var atzīt tikai par praksi vai tajos studiju kursos, kuros iegūst praktiskas zināšanas, jo profesionālas darbības veikšanai jau ir nepieciešamas teorētiskās zināšanas. Ja profesionālā darbība veikta bez teorētiskām zināšanām, apgūstot tās darbības laikā, tad tādu zināšanu, prasmju un kompetenču ieguvi var atzīt kā ārpus formālās izglītības apgūtās zināšanas, prasmes un kompetences, jo tiek nodalīts, ka profesionālā pieredze dod praktiskas zināšanas, savukārt ārpus formālās izglītības apgūtais teorētiskas zināšanas.  Atzīšanas noteikumu 14.6.1.apakšpunkts nosaka, ka var atzīt studiju rezultātus, kas sasniegti profesionālās tālākizglītības programmā, kuras apguve dod iespēju iegūt ceturto vai piekto profesionālās kvalifikācijas līmeni. Profesionālās izglītības likuma 27.panta astotā daļa nosaka, ka var būt profesionālās tālākizglītības programmas, kuru apguve dod iespēju iegūt ceturto profesionālās kvalifikācijas līmeni, savukārt nekur nav minēts, ka ir tādas profesionālās tālākizglītības programmas, kuru apguve dod iespēju iegūt piekto profesionālās kvalifikācijas līmeni. Ņemot vērā to, ka saskaņā ar Ministru kabineta 2004.gada16.novembra noteikumiem Nr.932 “Studiju uzsākšanas kārtība vēlākos studiju posmos” personai, kurai jau ir iegūta pirmā līmeņa profesionālā augstākā izglītība un ceturtā līmeņa profesionālā kvalifikācija, ir iespēja uzsākt studijas vēlākos studiju posmos, pielīdzinot iepriekš iegūtajā pirmā līmeņa profesionālajā augstākajā izglītībā apgūtos studiju kursus, tādējādi saīsinot studiju ilgumu, lai iegūtu vēl vienu ceturtā līmeņa profesionālo kvalifikāciju, nav nepieciešams būt profesionālās tālākizglītības programmām, pēc kuru apguves var piešķirt ceturtā līmeņa profesionālo kvalifikāciju. Tiks sagatavoti grozījumi Profesionālās izglītības likuma 27.pantā, lai izslēgtu minētā panta astoto daļu. Līdz ar to projektā netiek ietverts atzīšanas noteikumu 14.6.1.apakšpunkts.  Projekta 12.6.1.apakšpunkts paredz, ka var tikt atzītas dažādās izglītības programmās (izņemot pamatizglītības, vidējās izglītības un augstākās izglītības pakāpes izglītības programmās) iegūtās zināšanas, prasmes un kompetences, ja tās atbilst studiju kursā vai studiju modulī sasniedzamajiem studiju rezultātiem un augstākās izglītības pakāpei. Projekts paredz atzīt tās zināšanas, prasmes un kompetences, kas apgūtas ārpus formālās izglītības, līdz ar to pamatizglītības, vidējās izglītības un augstākās izglītības pakāpes programmās apgūtās zināšanas, prasmes un kompetences atzīt nevar, jo tās jau vienreiz ir atzītas, izsniedzot personai valsts atzītu izglītību apliecinošu dokumentu. Ārpus formālās izglītības tiek īstenotas dažādas izglītības programmas, kurās var iegūt dažādas zināšanas, prasmes un kompetences, kuras līdz ar to var būt iespējams atzīt, ja tās atbilst augstākās izglītības pakāpei.  Projekta 12.6.2.apakšpunkts paredz, ka var atzīt arī vēl citos ārpus formālās izglītības veidos apgūtās zināšanas, prasmes un kompetences, kas, piemēram, būtu pašizglītība, jo iegūt zināšanas, prasmes un kompetences var ne tikai dažādās izglītības programmās. Vienlaikus tiek paredzēts, ka, ja šādā veidā apgūtās zināšanas, prasmes un kompetences tiek atzītas studiju programmā, kura sagatavo speciālistus reglamentētajās profesijās, tās var tikt atzītas tikai par tāda studiju kursa vai studiju moduļa sasniedzamajiem studiju rezultātiem, kuri apliecina iegūtās teorētiskās zināšanas, jo par tādu studiju kursu vai studiju moduļu sasniedzamajiem studiju rezultātiem, kuri apliecina iegūtās praktiskās zināšanas, var atzīt tikai tās zināšanas, prasmes un kompetences, kuras iegūtas profesionālajā pieredzē.  Projekta 13.punkts paredz, ka vienu kredītpunktu par ārpus formālās izglītības apgūtajām vai profesionālajā pieredzē iegūtajām zināšanām, prasmēm un kompetencēm var piešķirt, ja tās sasniegtas vismaz vienu nedēļu ilgā (40 akadēmiskās stundas) izglītošanās vai profesionālās darbības procesā. Atzīt var tikai tās zināšanas, prasmes un kompetences, kas atbilst augstākās izglītības pakāpei. Augstākajā izglītībā tiek regulēts, kādam ir jābūt darba apjomam, līdz ar to atzīšanas procesā var tikt atzīts tikai tas, kas ir līdzvērtīgā laika periodā apgūts un iegūts. Vienlaikus ņemams vērā, ka ne visos atzīšanas gadījumos zināšanu, prasmju un kompetenču apguves un ieguves ilgums būs precīzi aprēķināms, līdz ar to būtiski ir ņemt vērā ne tikai ilgumu, bet arī novērtēt personas apgūtās un iegūtās zināšanas, prasmes un kompetences un to atbilstību attiecīgos studiju kursos sasniedzamajiem studiju rezultātiem.  Projekta 14.punkts nosaka, ka apgūtās un iegūtās zināšanas, prasmes un kompetences nevar tikt atzītas par gala noslēguma darba, promocijas darba vai profesionālās kvalifikācijas eksāmena ietvaros sasniedzamajiem studiju rezultātiem. Personai ir jāparāda zināšanas, prasmes un kompetences izstrādājot un aizstāvot gala noslēguma darbu, lai augstskolai vai koledžai būtu pamats izsniegt valsts atzītu diplomu, līdz ar to nav pieļaujams šo studiju programmas daļu atzīt. Punktā nav norādīts, ka par gala pārbaudījumu nevar atzīt iepriekšējā izglītībā sasniegtus studiju rezultātus, jo studiju kursus, kas ir gala pārbaudījums kādā studiju programmā, augstskolām un koledžām nevajadzētu piedāvāt apgūt.  Projekta 15.punkts nosaka, kādos gadījumos var tikt pieņemts lēmums par ārpus formālās izglītības apgūto un profesionālajā pieredzē iegūto zināšanu, prasmju un kompetenču atzīšanu. Proti, jābūt izpildītiem 12.punktā noteiktajiem kritērijiem un nokārtotiem 9.un 10.punktā minētajiem pārbaudījumiem. Vienlaikus projekts nosaka arī gadījumu, kad var tikt pieņemts lēmums par iepriekšējā izglītībā sasniegtu studiju rezultātu atzīšanu. Proti, personas iepriekš apgūtajā studiju modulī vai studiju kursā sasniegtajiem studiju rezultātiem jāatbilst attiecīgās studiju programmas studiju kursā vai studiju modulī sasniedzamajiem studiju rezultātiem, kā arī jābūt nokārtotam 10.punktā minētajam pārbaudījumam, ja tāds bija noteikts. Lai komisijai būtu skaidrs lēmuma par atzīšanu pieņemšanas pamatojums, projekta 15.punkts nosaka, kuriem kritērijiem kādā gadījumā jābūt ņemtiem vērā, lai apgūtās un iegūtās zināšanas, prasmes un kompetences un sasniegtie studiju rezultāti tiktu atzīti.  Saskaņā ar Augstskolu likuma 59.3panta pirmās daļas otro teikumu lēmumu par ārpus formālās izglītības apgūto vai profesionālajā pieredzē iegūto zināšanu, prasmju un kompetenču atzīšanu pieņem četru mēnešu laikā no personas iesnieguma saņemšanas, savukārt Augstskolu likuma 59.2pants neparedz, cik ilgā laikā pieņemams lēmums Augstskolu likuma 59.2pantā noteiktajos gadījumos, līdz ar to uz to attiecināma vispārējā kārtība, kas paredz, ka lēmums pieņemams viena mēneša laikā. Līdz ar to projekta 16.punkts paredz, ka lēmums tiek pieņemts četru mēnešu laikā vai viena mēneša laikā Augstskolu likuma 59.2pantā noteiktajā atzīšanas gadījumā. Vienlaikus tiek noteikta kārtībā, kādā lēmums tiek paziņots iesniedzējam, proti, tas tiek paziņots Paziņošanas likumā noteiktajā kārtībā. Tādējādi lēmums var tikt paziņots dažādos veidos pēc iesniedzēja izvēles.  Projekta 17.punktā noteikts, ka lēmumā par atzīšanu nepieciešams norādīt atzīto sasniegto studiju rezultātu apjomu kredītpunktos un attiecīgo studiju programmu, studiju moduli un studiju kursu, kuros tie tiek ieskaitīti, lai pretendējot uz uzņemšanu vēlākos studiju posmos ir iespējams noteikt, kuri studiju moduļi un studiju kursi personai vairs nav jāapgūst, kā arī tas ir nepieciešams, lai izstrādātu personas individuālo studiju plānu, ja tas ir nepieciešams.  Projekta 18.punkts pārņem atzīšanas noteikumu 18.punktā noteikto kārtību par lēmumu par atzīšanu reģistrēšanu, jo saskaņā ar Augstskolu likuma 46.panta septītās daļas 6.punktu studējošā personas lietā iekļauj dokumentus par studiju gaitu. Ņemot vērā to, ka studiju gaita ietver nokārtotos studiju kursus un studiju moduļus, tad lai personas lietā būtu informācija par atzītajiem studiju kursiem un studiju moduļiem, lēmumus par to atzīšanu ir jāuzglabā, ko nodrošina lēmumu reģistrācija un tālāka uzglabāšana.  Projekta 19.punkts nosaka, ka lēmums par atzīšanu ir gan apstrīdams, gan pārsūdzams, jo tas ir administratīvais akts, kas būtiski ietekmē personas tiesības, jo nosaka, vai personas ārpus formālās izglītības apgūtās vai profesionālajā pieredzē iegūtās zināšanas, prasmes un kompetences, kā arī sasniegtie studiju rezultāti ir atzīstamas, dodot iespēju personai uzsākt studijas vēlākos studiju posmos vai liedzot to. Lēmums par atzīšanu apstrīdams augstskolas rektoram vai koledžas direktoram, savukārt to lēmums pārsūdzams tiesā Administratīvā procesa likumā noteiktajā kārtībā.  Papildus projekts papildināts ar 20.punktu, kas paredz, ka ar projekta spēkā stāšanos spēku zaudē Ministru kabineta 2012.gada 10.janvāra noteikumus Nr. 36 “Iepriekšējā izglītībā vai profesionālajā pieredzē sasniegtu studiju rezultātu atzīšanas noteikumi”, jo projekts paredz aizstāt minētos noteikumus. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Augstskolas un koledžas, personas, kas iesniegs iesniegumu ārpus formālās izglītības apgūto vai profesionālajā pieredzē iegūto zināšanu, prasmju un kompetenču, kā arī iepriekšējā izglītībā sasniegtu studiju rezultātu atzīšanai. |
| 2. | Tiesiskā regulējuma ietekme uz tautsaimniecību un administratīvo slogu | Šīs sadaļas 1.punktā minētajām sabiedrības mērķgrupām un institūcijām projekta tiesiskais regulējums nemaina tiesības un pienākumus, kā arī veicamās darbības salīdzinājumā ar atzīšanas noteikumos esošo normatīvo regulējumu. |
| 3. | Administratīvo izmaksu monetārs novērtējums | Izmaksu novērtējumu nevar veikt, ņemot vērā to, ka katra augstskola vai koledža par ārpus formālās izglītības apgūto un profesionālajā pieredzē iegūto zināšanu, prasmju un kompetenču, kā arī iepriekšējā izglītībā sasniegtu studiju rezultātu atzīšanu var noteikt atšķirīgu samaksu, kā arī katrs atzīšanas gadījums ir individuāls, līdz ar to nevar noteikt standarta izmaksas, kas būtu attiecināmas uz katru atzīšanas gadījumu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nepieciešams veikt grozījumus Ministru kabineta 2004.gada 16.novembra noteikumos Nr.932 “Studiju uzsākšanas kārtība vēlākos studiju posmos”, lai noteiktu kārtību, kādā uzsākamas studijas vēlākos studiju posmos, ja personai atzītas ārpus formālās izglītības apgūtās un profesionālajā pieredzē iegūtās zināšanas, prasmes un kompetences, kā arī iepriekšējā izglītībā sasniegtie studiju rezultāti.  Nepieciešams veikt grozījumu Profesionālās izglītības likumā, lai izslēgtu Profesionālās izglītības likuma 27.panta astoto daļu. Profesionālās izglītības likuma 27.panta astoto daļu paredzēts izslēgt tāpēc, ka ceturtā līmeņa profesionālo kvalifikāciju piešķir pēc pirmā līmeņa profesionālās augstākās izglītības programmas apguves, proti, pēc augstākās izglītības programmas apguves, savukārt profesionālās tālākizglītības programmas nav augstākās izglītības programmas, līdz ar to ir nepamatoti noteikt, ka ir tādas izglītības programmas, kas nav augstākās izglītības programmas, bet pēc to apguves piešķirama profesionālā kvalifikācija, ko var iegūt pēc augstākās izglītības programmas apguves. Šāda veida profesionālās tālākizglītības programmas var maldināt potenciālos izglītības programmu apguvējus ar to, ka tā ir augstākās izglītības programma. |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ar Izglītības un zinātnes ministrijas 2018.gada 18.aprīļa vēstuli Nr. 4-10e/2018/1328 projekts tika nosūtīts viedokļa sniegšanai Latvijas Rektoru padomei, Latvijas Koledžu asociācijai un Latvijas Studentu apvienībai, lūdzot sniegt viedokli par projektu līdz 2018.gada 2.maijam.  Projekts publicēts Izglītības un zinātnes ministrijas mājaslapā 2018.gada 17.aprīlī. |
| 2. | Sabiedrības līdzdalība projekta izstrādē | Saņemts Latvijas Koledžu asociācijas viedoklis, ar kuru Latvijas Koledžu asociācija informē, ka atbalsta projektu.  Saņemts Latvijas Studentu apvienības viedoklis, ar kuru Latvijas Studentu apvienība informē, ka atbalsta projektu, norādot, ka ārpus formālās izglītības apgūto vai profesionālajā pieredzē iegūto zināšanu, prasmju un kompetenču un iepriekšējā izglītībā sasniegto studiju rezultātu atzīšana sniegs būtiskas iespējas veidot studentcentrētāku augstāko izglītību, kā arī veicinās elastīgu mācīšanās ceļu pieeju izmantošanu.  Latvijas Rektoru padome viedokli par projektu nav sniegusi ne pirms projekta izsludināšanas Valsts sekretāru sanāksmē, ne pēc projekta izsludināšanas, līdz ar to secināms, ka Rektoru padome atbalsta projektu. |
| 3. | Sabiedrības līdzdalības rezultāti | Latvijas Koledžu asociācija un Latvijas Studentu apvienība ir informējusi, ka atbalsta projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Augstskolas un koledžas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Šobrīd atzīšanas noteikumu 3.punkts jau paredz, ka augstskolām un koledžām ir jāizveido vismaz viena komisija katrā Latvijas izglītības klasifikācijā noteiktajā izglītības tematiskajā jomā, ja augstskola vai koledža īsteno attiecīgajai izglītības tematiskajai jomai atbilstošas studiju programmas, vai ka augstskola vai koledža var izveidot komisiju vairākās izglītības tematiskajās jomās. Līdz ar to projekts pats par sevi neliks augstskolām un koledžām veidot jaunas komisijas. |
| 3. | Cita informācija | Nav. |

Izglītības un zinātnes ministrs Kārlis Šadurskis

Valsts sekretāra vietnieks –

Sporta departamenta direktors,

valsts sekretāra pienākumu izpildītājs Edgars Severs

L.Upīte, 67047816

Linda.Upite@izm.gov.lv